Baxtiyor Hasanov. Baxtiyor Vaxapovich Hasanov (1961-yil 28-iyul) – tarixchi olim, tarix fanlari doktori (2000), professor (2011). Turon fanlari akademiyasi akademigi (2022). Oʻzbekiston „Milliy tiklanish“ demokratik partiyasi Markaziy Kengashi aʼzosi. Toshkent shahar kengashi deputati, Oʻzbekiston Respublikasi Vazirlar Mahkamasi huzuridagi Qatagʻon qurbonlari xotirasi davlat muzeyi direktori, „Shahidlar xotirasi“ jamoat fondi raisi, Oʻzbekiston tarixchilari jamiyati raisi. Tarjimayi holi. Baxtiyor Hasanov 1961-yil 28-iyulda Toshkent viloyati Qibray tumanida tavallud topgan. Oʻquvchilik yillarida boks boʻyicha yoshlar oʻrtasida Oʻzbekiston chempioni boʻlgan. 1981-yilda Nizomiy nomidagi Toshkent davlat pedagogika institutining tarix fakultetini tamomlagan. Mehnat faoliyatini 1981—1986-yillarda Toshkent shahridagi 121-oʻrta maktabda tarix, jamiyatshunoslik va huquq fanlari oʻqituvchisi sifatida boshlagan. 1986—1991-yillarda Oʻzbekiston Fanlar akademiyasi Tarix institutida ilmiy xodim, 1991—1992-yillar Toshkent davlat pedagogika institutida Oʻzbekiston tarixi kafedrasi oʻqituvchisi sifatida faoliyat koʻrsatgan. 1992—2007-yillarda Toshkent Oliy Militsiya maktabi (1994-yildan Oʻzbekiston Respublikasi Ichki ishlar vazirligi akademiyasi)da oʻqituvchi, katta oʻqituvchi, dotsent, Oʻzbekistonda demokratik jamiyat qurish nazariyasi va amaliyoti, Oʻzbekiston tarixi kafedralari boshligʻi lavozimlarida ishlagan. Nafaqadagi polkovnik. 2007—2008-yillarda Toshkent davlat iqtisodiyot universiteti „Tarix kafedrasi“ professori lavozimida faoliyat yuritgan. Baxtiyor Hasanov 2008-yildan to hozirgi kungacha Oʻzbekiston Respublikasi Vazirlar Mahkamasi huzuridagi Qatagʻon qurbonlari xotirasi muzeyi direktori hamda „Shahidlar xotirasi jamoat fondi“ raisi lavozimlarida faoliyat koʻrsatmoqda. Ilmiy faoliyati. Baxtiyor Hasanov 1991-yilda „1946—1960-yillarda Oʻzbekiston ishchilarining moddiy farovonligidagi oʻzgarishlar“ mavzusida nomzodlik, 2000-yilda esa „Oʻzbekiston milliy ziyolilari va tarixiy jarayonlar (1917—1950-yillar)“ mavzusida doktorlik dissertatsiyalarini himoya qilgan. Bir necha xalqaro anjumanlar ishtirokchisi. 100 dan ortiq nashrlari mavjud: Mukofotlari. Baxtiyor Hasanov 2011-yil "Oʻzbekiston Respublikasi mustaqilligiga 20 yil" esdalik nishoni, 2016-yil „Oʻzbekiston Respublikasi mustaqilligiga 25 yil“ esdalik nishoni, 2017-yil „Oʻzbekiston Konstitutsiyasiga 25 yil“ esdalik nishoni, 2021-yil „Oʻzbekiston Respublikasi Mustaqilligiga 30 yil“ esdalik nishoni, 2022-yil „Mehnat shuhrati“ ordeni bilan taqdirlangan.